AIT พุ่งแรง 9% ลุ้นรายได้ปีนี้แตะ 6.50 พันลบ. จับตาประมูลงานเพิ่ม
AIT พุ่งแรง 9% ลุ้นรายได้ปีนี้แตะ 6.50 พันลบ. ตุนแบ็กล็อกแน่น 7.80 พันลบ. ซึ่งจะทยอยรับรู้ในปีนี้ 40% หรือราว 3 พันล้านบาท หลังส่งมอบงานต่อเนื่อง % จับตาประมูลงานรัฐ - เอกชนเพิ่ม
2 ก.ย. 2564

ผู้สื่อข่าวรายงานว่าวันนี้ (2 ก.ย.2564) ราคาหุ้นบริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ณ เวลา 16.26 น. อยู่ที่ระดับ 38.00 บาท เพิ่มขึ้น 3.25 บาท หรือ 9.35% โดยทำจุดสูงสุดที่ 38.00 บาท และทำจุดต่ำสุดที่ 34.50 บาท ด้วยมูลค่าการซื้อขาย 567.98 ล้านบาท

นายศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ AIT เปิดเผยว่า บริษัทมั่นใจรายได้ปีนี้แตะ 6.50 พันล้านบาทตามเป้าหมาย หลังจากครึ่งปีแรกมีรายได้รวมกว่า 3.90 พันล้านบาท และขณะนี้บริษัทมีมูลค่างานในมือ (Backlog) ณ วันที่ 23 ส.ค.2564 อยู่ที่ 7.80 พันล้านบาท ซึ่งจะทยอยรับรู้ในปีนี้ 40% หรือราว 3 พันล้านบาท จากการทยอยส่งมอบงานอย่างต่อเนื่อง
นอกจากนี้บริษัทยังมีงานที่อยู่ระหว่างรอคำสั่งซื้อจากลูกค้า (Waiting for P/O) อีกประมาณ 480 ล้านบาท และบริษัทยังคงเข้าร่วมประมูลงานทางด้านเทคโนโลยีและโครงสร้างพื้นฐานต่างๆ ตามนโยบายรัฐที่เร่งขับเคลื่อนออกมาอีกราว 1 พันล้านบาท แบ่งเป็นสัดส่วนงานภาครัฐ 80% และภาคเอกชน 20%
“ทิศทางอุตสาหกรรมเทคโนโลยีสารสนเทศและการสื่อสารในปี 2564 หลายองค์กรได้ให้ความสำคัญกับการลงทุนในด้านนี้เพิ่มขึ้นอย่างมีนัยสำคัญ หลังเผชิญความท้าทายจากการแพร่ระบาดของโควิด-19 ที่มีผลต่อวิถีการใช้ชีวิตและพฤติกรรมของผู้บริโภค ทำให้เทคโนโลยีดิจิทัลเป็นจุดเชื่อมต่อในการทำงาน ส่งผลทำให้การลงทุนด้าน ICT เพิ่มขึ้น โดยอ้างอิงการศึกษาของการ์ทเนอร์ (Gartner) คาดหมายว่าในปี 2564 – 2565 จะเติบโตได้ปีละ 4.90% และ 5.70% ตามลำดับ หลังจากในปีที่ผ่านมาได้ชะลอตัวลงไป” นายศิริพงษ์ กล่าว  
ทั้งนี้บริษัทได้ปรับตัวและพัฒนารูปแบบการให้บริการใหม่ๆ ที่รองรับกับกระแสดิจิทัลมากขึ้น อาทิ อุปกรณ์ใน Data Center และระบบ Cloud เพื่อขยายขอบเขตการให้บริการต่อยอดจากฐานลูกค้าเดิม และการเตรียมพร้อมรองรับการเติบโตตามการลงทุนโครงสร้างพื้นฐาน ICT ซึ่งภาครัฐได้ให้ความสำคัญในการพัฒนาเป็นอย่างยิ่ง
นอกจากนี้รวมไปถึงการรักษาความสัมพันธ์กับลูกค้าประจำที่มียาวนาน โดยยังคงเน้นงานวางระบบเนื่องจากมีความเชี่ยวชาญสูง โดยเริ่มตั้งแต่กระบวนการให้คำปรึกษา การวางแผนงานโครงการ การออกแบบระบบ การดำเนินการติดตั้ง การฝึกอบรม และการซ่อมบำรุงรักษาแบบครบวงจร ซึ่งถือเป็นจุดแข็งของบริษัทอีกด้วย
 
 